紙砲記

紙砲。或稱紙燈。源出於爆竹。而意在辟鬼。卽近於儺戲者也。自除夕至元宵。滿城人家。無夜不放。其制糊紙爲桶。大小長短不一。內貯焇藥而築之。伏線引火。火纔著桶。火便熛發。發響甚洪喨。或有以二三十柄。一時齊放。則其聲益轟大。殆震天動地。或有火焰纔發。百道電光。向空亂噴。有若火扇者。或有一桶而節節爆坼。分爲四五短砲。一時噴火如初。而終以猛響一聲而止者。或有一箇大桶中藏四五小桶。大桶纔爆。小桶逬出。飛射半空如流星火箭者。或有走去走來。盤旋如十數條火蛇。芒焰漲天。灰燼落地。人不敢嚮邇者。其外諸砲不可勝記。而所謂流星，盤蛇，落梅花，破大城等砲爲其最。蓋一桶之費。或至四五兩銀子。而一家一夜之燒。亦有近百柄之多。則侯門競奢。大內侈觀。尤可推知。此亦可已而不已者耶。且焇藥。卽兵之利器。而糜費無節。至於此甚。吾不知其可也。